CELEX: 52017PC0093
Language: lv
Date: 2017-02-22
Title: Priekšlikums PADOMES ĪSTENOŠANAS LĒMUMS, ar ko Austrijai piemēro sodanaudu par manipulāciju ar parāda datiem Zalcburgas federālajā zemē

EIROPAS KOMISIJA
            Briselē, 22.2.2017
            COM(2017) 93 final
            2017/0044(NLE)
            Priekšlikums
            PADOMES ĪSTENOŠANAS LĒMUMS,
            ar ko Austrijai piemēro sodanaudu par manipulāciju ar parāda datiem Zalcburgas federālajā zemē
            
               
         
         
            
               PASKAIDROJUMA RAKSTS
            
            
               1.
                     Ieteikuma priekšvēsture
            
            
               Saskaņā ar Līguma par Eiropas Savienības darbību (LESD) 126. panta 1. punktu dalībvalstis izvairās no pārmērīga valsts budžeta deficīta. Ekonomikas politikas koordinēšanai Savienībā valsts budžeta deficīts un valsts parāds ir būtiski dati, kas vajadzīgi, lai piemērotu LESD 121. un 126. pantu vai līgumiem pievienoto Protokolu par pārmērīga budžeta deficīta novēršanas procedūru.
            
            
               Eiropas Parlamenta un Padomes 2011. gada 16. novembra Regula (ES) Nr. 1173/2011 par efektīvu budžeta uzraudzības īstenošanu eurozonā
                  1
                nosaka tādu sankciju sistēmu, kuras paredzētas, lai sekmētu budžeta uzraudzības īstenošanu eurozonā. Šādā kontekstā un nolūkā novērst, ka apzināti vai nopietnas nolaidības dēļ tiek iesniegti nepareizi atspoguļoti valdības budžeta deficīta vai parāda dati, regulas 8. panta 1. punkts paredz, ka Padome, lemjot pēc Komisijas ieteikuma, var pieņemt lēmumu par sodanaudas piemērošanu atbildīgajai dalībvalstij.
            
            
               Regulas (ES) Nr. 1173/2011 8. panta 3. punktā Komisija tiek pilnvarota pilnā apjomā veikt nepieciešamo izmeklēšanu, ja tā konstatē nopietnas pazīmes, kas liecina par tādu faktu esību, kuri veido valdības budžeta deficīta un parāda datu nepareizu atspoguļojumu. Komisija 2016. gada 3. maijā sāka izmeklēšanu saistībā ar manipulāciju ar statistikas datiem Austrijā.
            
            
               Atbilstīgi prasībai Komisijas Deleģētā lēmuma 2012/678 6. pantā izmeklēšanas provizoriskie konstatējumi par manipulāciju ar statistikas datiem Austrijā 2016. gada 20. decembrī tika nosūtīti Austrijai, lai tā paustu savus apsvērumus. Komisija aicināja Austriju līdz 2017. gada 19. janvārim iesniegt rakstiskus apsvērumus par provizoriskajiem konstatējumiem. Austrija rakstiskos apsvērumus iesniedza 2017. gada 25. janvārī.
            
            
               2017. gada 22. februārī Komisija, ņemot vērā Austrijas apsvērumus, pieņēma ziņojumu par izmeklēšanu, kas attiecas uz manipulāciju ar statistikas datiem Austrijā, kā minēts Regulā (ES) Nr. 1173/2011
                  2
               , (“ziņojums”). 
            
            
               Ziņojumā secināts, ka Zalcburgas federālās zemes revīzijas birojs (Landesrechnungshof jeb “LRH”), Zalcburgas federālās zemes valdības birojs un Zalcburgas federālās zemes valdība, t. i., Austrijas Republikas vispārējās valdības sektora vienības, nenodrošinot atbilstīgas apkopošanas pārbaudes un ziņošanas procedūras, pieļāva nopietnu nolaidīgu rīcību. Tādējādi minētās vienības veicinājušas to, ka Zalcburgas federālās zemes valdības biroja budžeta nodaļa varēja nepareizi atspoguļot un slēpt finanšu darījumus, kas 2012. un 2013. gadā, t. i., pēc tam, kad stājās spēkā Regula (ES) Nr. 1173/2011, noveda pie tā, ka Eurostat tika sniegti nepareizi atspoguļoti Austrijas parāda dati par 2008.–2012.gadu
                  3
               .
            
            
               Turklāt ziņojumā secināts — Austrijas Statistikas iestādei (“STAT”) vēlākais kopš 2012. gada 6. decembra bija zināms par Zalcburgas federālās zemes kontu nepareiza atspoguļojuma iespēju, tomēr STAT atbilstoši informēja Komisiju (Eurostat) vien 2013. gada 10. oktobrī.
            
            
               Ir izpildīti Regulas (ES) Nr. 1173/2011 8. panta 1. punkta nosacījumi tam, lai ieteiktu Padomei piemērot sodanaudu dalībvalstij sakarā ar parāda datu nepareizu atspoguļojumu, kas radies tādēļ, ka Austrija 2012. gada martā un septembrī un 2013. gada martā un septembrī, t. i., pēc regulas stāšanās spēkā 2011. gada 13. decembrī, iesniedza nepareizus datus Eurostat. 
            
            
               2.
                     Sodanaudas aprēķins
            
            
               Saskaņā ar 14. pantu Komisijas 2012. gada 29. jūnija Deleģētajā lēmumā 2012/678/ES par izmeklēšanām un sodanaudām saistībā ar manipulāciju ar statistikas datiem, kā minēts Eiropas Parlamenta un Padomes Regulā (ES) Nr. 1173/2011
                  4
               , Komisija nodrošina, lai ieteiktais sodanaudas apmērs būtu iedarbīgs, atturošs un samērīgs. Sodanaudu aprēķina pēc divpakāpju metodes. Komisija vispirms nosaka atsauces summu. Pēc tam Komisija to palielina vai samazina, ņemot vērā konkrētos lietas apstākļus.
            
            
               Saskaņā ar Deleģētā lēmuma 2012/678/ES 14. panta 2. punktu atsauces summa ir 5 % no tā nepareizā Austrijas vispārējās valdības parāda atspoguļojuma, kam ir lielāka ietekme attiecībā uz konkrētajiem gadiem, uz kuriem attiecas ar pārmērīga budžeta deficīta novēršanas procedūru (“EDP”) saistītais paziņojums. 2012. gada parāda rādītāja korekcija, par ko Austrijas Republika ziņoja 2014. gada aprīļa EDP paziņojumā, bija EUR 1,192 mljrd. Tādējādi atsauces summa ir EUR 59,6 milj.
            
            
               Ņemot vērā Deleģēta lēmuma 2012/678/ES 14. panta 3. punkta d) apakšpunktā izklāstītos kritērijus, atsauces summa ir lielākais konstatētais apmērs, ko reizina ar to gadu skaitu, kuros pēdējā paziņojuma četru gadu periodā notikusi datu nepareiza atspoguļošana. Lielākais konstatētais apmērs, kā minēts iepriekš, bija EUR 1,192 mljrd. 2012. gadā. Turklāt pēdējais paziņojums, kurā notikusi attiecīgā datu nepareiza atspoguļošana, bija 2013. gada oktobra EDP paziņojums, kas aptvēra 2009.–2012. gadu. Tomēr, ņemot vērā to, ka Regula (ES) Nr. 1173/2011 stājās spēkā tikai 2011. gada 13. decembrī un līdz minētajai dienai sankcijas par valdības budžeta deficīta un parāda datu nepareizu atspoguļošanu nebija paredzētas, ir būtiski aplūkot tikai nepareizos atspoguļojumus par 2011. un 2012. gadu, kas attiecīgi sniegti 2012. un 2013. gada EDP paziņojumos. Šajā sakarā atsauces summu reizina ar divi, un rezultāts ir EUR 119,2 milj. 
            
            
               Komisija savā ziņojumā secinājusi, ka, ņemot vērā Deleģētā lēmuma 2012/678/ES 14. panta 3. punkta a) apakšpunkta kritērijus, datu nepareizs atspoguļojums būtiski neietekmēja Savienības nostiprinātās ekonomikas pārvaldības darbību, jo tam kopumā bija ierobežota ietekme uz Austrijas parādu. Šajā sakarā Komisija uzskata, ka, ņemot vērā konkrētos apstākļus, šajā ziņā Austrijas Republikai varētu piešķirt sodanaudas samazinājumu.
            
            
               Ņemot vērā Deleģētā lēmuma 2012/678/ES 14. panta 3. punkta b) apakšpunktu, ziņojumā norādīts, ka nepareizu atspoguļojumu izraisījusi nopietna nolaidība. Ziņojumā nav secināts, ka EDP kontekstā nepareizs atspoguļojums bijis apzināts (sk. īpaši ziņojuma 4. sadaļu). Tāpēc šajā ziņā konkrētos apstākļos pielāgojums netiek piemērots.
            
            
               Ņemot vērā Deleģētā lēmuma 2012/678/ES 14. panta 3. punkta c) apakšpunkta kritērijus, ziņojumā secināts, ka trīs Austrijas Republikas vispārējās valdības sektora vienības, nenodrošinot atbilstīgas apkopošanas pārbaudes un ziņošanas procedūras, pieļāva nopietnu nolaidīgu rīcību (sk. īpaši ziņojuma 3. un 4. sadaļu). Tomēr Komisija neuzskata, ka tā būtu šo vienību saskaņota rīcība, un līdz ar to, ņemot vērā konkrētos apstākļus, šajā ziņā Austrijas Republikai varētu piešķirt sodanaudas samazinājumu.
            
            
               Ņemot vērā Deleģēta lēmuma 2012/678/ES 14. panta 3. punkta e) apakšpunkta kritērijus, ziņojumā secināts, ka izmeklēšanas gaitā STAT un visas iesaistītās struktūras aktīvi sadarbojās. Šajā sakarā Komisija atsaucās uz savu praksi konkurences jomā, kur par sadarbošanos ar Komisiju izmeklēšanas gaitā sodanauda var tikt būtiski samazināta. 
            
            
               Tomēr ir noskaidrots, ka, lai gan Zalcburgas federālās zemes valdības birojs vēlākais kopš 2013. gada 22. janvāra bija pilnībā un tieši informējis STAT par to, ka Zalcburgas federālās zemes kontos ir notikusi nepareiza atspoguļošana, STAT tūlīt neinformēja Komisiju (Eurostat) par šiem faktiem. Minētais apstāklis parasti pamatotu sodanaudas apmēra palielināšanu. Ņemot vērā abus iepriekš minētos aspektus, Komisija uzskata, ka Austrijas Republikai šajā ziņā joprojām varētu piešķirt zināmu sodanaudas samazinājumu.
            
         
         
            
               Kopumā Komisija iesaka Padomei noteikt sodanaudu Austrijas Republikai EUR 29,8 milj. apmērā, kas atbilst 25 % no divkāršas atsauces summas. 
            
            
               Regulas (ES) Nr. 1173/2011 8. panta 2. punktā noteikts, ka sodanaudas kopējais apmērs nepārsniedz 0,2 % no Austrijas Republikas pēdējā iekšzemes kopprodukta (IKP). Ieteicamā sodanauda nepārsniedz 0,2 % no Austrijas Republikas 2015. gada IKP.
            
            
               3.
                     Secinājums un ieteikums
            
            
               Visbeidzot, Komisija ziņojumā konstatē, ka trīs Austrijas Republikas vispārējās valdības sektora vienības, nenodrošinot atbilstīgas apkopošanas pārbaudes un ziņošanas procedūras, pieļāva nopietnu nolaidīgu rīcību, un ka viena no trim minētajām vienībām nepareizi atspoguļoja un slēpa finanšu darījumus, kas 2012. un 2013. gadā, t. i., pēc tam, kad stājās spēkā Regula (ES) Nr. 1173/2011, noveda pie tā, ka Eurostat tika sniegti nepareizi atspoguļoti Austrijas parāda dati par 2008.–2012.gadu. Komisija, balstoties uz minētajiem konstatējumiem, iesaka Padomei piemērot Austrijas Republikai sodanaudu EUR 29,8 milj. apmērā.
            
            
               2017/0044 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Austrijai piemēro sodanaudu par manipulāciju ar parāda datiem Zalcburgas federālajā zemē
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes 2011. gada 16. novembra Regulu (ES) Nr. 1173/2011 par efektīvu budžeta uzraudzības īstenošanu eurozonā
                  5
                un jo īpaši tās 8. panta 1. punktu,
            
            
               ņemot vērā Komisijas 2012. gada 29. jūnija Deleģēto lēmumu 2012/678/ES par izmeklēšanām un sodanaudām saistībā ar manipulāciju ar statistikas datiem, kā minēts Regulā (ES) Nr. 1173/2011
                  6
               ,
            
            
               ņemot vērā 2017. gada 22. februārī pieņemto Komisijas ziņojumu par izmeklēšanu, kas attiecas uz manipulāciju ar statistikas datiem Austrijā
                  7
               , kā minēts Regulā (ES) Nr. 1173/2011,
            
            
               ņemot vērā Komisijas ieteikumu,
            
            
               tā kā:
            
            
               (1)Saskaņā ar Līguma par Eiropas Savienības darbību (LESD) 126. panta 1. punktu dalībvalstis izvairās no pārmērīga valsts budžeta deficīta. Ekonomikas politikas koordinēšanai Savienībā valsts budžeta deficīts un valsts parāds ir būtiski dati, kas vajadzīgi, lai piemērotu LESD 121. un 126. pantu vai līgumiem pievienoto Protokolu par pārmērīga budžeta deficīta novēršanas procedūru.
            
            
               (2)Lai sekmētu budžeta uzraudzības īstenošanu eurozonā un novērstu valdības budžeta deficīta un parāda datu nepareizu atspoguļošanu — kā apzinātu, tā nopietnas nolaidības dēļ —, Padome, lemjot pēc Komisijas ieteikuma, var pieņemt lēmumu par sodanaudas piemērošanu atbildīgajai dalībvalstij.
            
            
               (3)Komisija 2016. gada 3. maijā sāka izmeklēšanu, kas attiecas uz manipulāciju ar statistikas datiem Austrijā, kā minēts Regulā (ES) Nr. 1173/2011. Atbilstīgi prasībai Komisijas Deleģētajā lēmumā 2012/678 izmeklēšanas provizoriskie konstatējumi 2016. gada 20. decembrī tika nosūtīti Austrijai, lai tā paustu savus apsvērumus. Austrija rakstiskos apsvērumus par provizoriskajiem konstatējumiem iesniedza 2017. gada 25. janvārī.
            
            
               (4)2017. gada 22. februārī Komisija, ņemot vērā Austrijas iesniegtos apsvērumus, pieņēma ziņojumu par izmeklēšanu, kas attiecas uz manipulāciju ar statistikas datiem Spānijā, kā minēts Regulā (ES) Nr. 1173/2011. 
            
            
               (5)Komisija savā ziņojumā secinājusi, ka Zalcburgas federālās zemes revīzijas birojs (Landesrechnungshof jeb “LRH”), Zalcburgas federālās zemes valdības birojs un Zalcburgas federālās zemes valdība, t. i., Austrijas Republikas vispārējās valdības sektora vienības, nenodrošinot atbilstīgas apkopošanas pārbaudes un ziņošanas procedūras, pieļāva nopietnu nolaidīgu rīcību. Tādējādi minētās vienības veicinājušas to, ka Zalcburgas federālās zemes valdības biroja budžeta nodaļa varēja nepareizi atspoguļot un slēpt finanšu darījumus, kas 2012. un 2013. gadā, t. i., pēc tam, kad stājās spēkā Regula (ES) Nr. 1173/2011, noveda pie tā, ka Eurostat tika sniegti nepareizi atspoguļoti Austrijas parāda dati par 2008.–2012. gadu. Turklāt tajā secināts — Austrijas Statistikas iestādei (“STAT”) vēlākais kopš 2012. gada 6. decembra bija zināms par Zalcburgas federālās zemes kontu nepareiza atspoguļojuma iespēju, tomēr STAT atbilstoši informēja Komisiju (Eurostat) vien 2013. gada 10. oktobrī.
            
         
         
            
               (6)Sodanauda nepārsniedz 0,2 % no Austrijas 2015. gada IKP.
            
            
               (7)Sodanaudas atsauces summa ir 5 % no tā Austrijas vispārējās valdības parāda nepareizā atspoguļojuma, kam ir lielāka ietekme attiecībā uz konkrētajiem gadiem, uz kuriem attiecas ar pārmērīga budžeta deficīta novēršanas procedūru saistītais paziņojums. Korekcija, par ko Austrijas Republika ziņoja 2014. gada aprīļa EDP paziņojumā, bija EUR 1,192 mljrd. Tādējādi būtu nosaka, ka atsauces summa ir EUR 59,6 milj.
            
            
               (8)Ņemot vērā Deleģētā lēmuma 2012/678/ES 14. panta 3. punkta d) apakšpunkta kritērijus, Komisijas ziņojumā secināts, ka dalībvalsts attiecīgā rīcība, uz kuras pamata var noteikt sodanaudu, ir rīcība, kas notika laikā no 2011. gada 13. decembra, kad stājās spēkā Regula (ES) Nr. 1173/2011, līdz izmeklēšanas sākumam. Turklāt tajā secināts, ka pēdējais paziņojums, kurā notikusi attiecīgā datu nepareiza atspoguļošana, bija 2013. gada oktobra EDP paziņojums, kas aptvēra 2009.–2012. gadu. Saistībā ar regulu ir būtiski aplūkot nepareizos atspoguļojumus par 2011. un 2012. gadu, kas attiecīgi sniegti 2012. un 2013. gada EDP paziņojumos. Minētie apstākļi pamato sodanaudas palielināšanu.
            
            
               (9)Komisija savā ziņojumā secinājusi, ka, ņemot vērā Deleģētā lēmuma 2012/678/ES 14. panta 3. punkta a) apakšpunkta kritērijus, datu nepareizs atspoguļojums būtiski neietekmēja Savienības nostiprinātās ekonomikas pārvaldības darbību, jo tam kopumā bija ierobežota ietekme uz Austrijas parādu. Minētie apstākļi pamato sodanaudas apmēra samazināšanu.
            
            
               (10)Ņemot vērā Deleģētā lēmuma 2012/678/ES 14. panta 3. punkta b) apakšpunktu, Komisija savā ziņojumā norāda, ka nepareizu atspoguļojumu izraisījusi nopietna nolaidība. Ziņojumā nav secināts, ka EDP kontekstā nepareizs atspoguļojums bijis apzināts. Šajā sakarībā sodanaudas apmērs nebūtu jāpielāgo.
            
            
               (11)Ņemot vērā Deleģētā lēmuma 2012/678/ES 14. panta 3. punkta c) apakšpunkta kritērijus, Komisija savā ziņojumā secina, ka trīs Austrijas Republikas vispārējās valdības sektora vienības, nenodrošinot atbilstīgas apkopošanas pārbaudes un ziņošanas procedūras, pieļāva nopietnu nolaidīgu rīcību. Tomēr Komisija neuzskata, ka tā būtu šo vienību saskaņota rīcība. Minētie apstākļi pamato sodanaudas apmēra samazināšanu.
            
            
               (12)Ņemot vērā Deleģēta lēmuma 2012/678/ES 14. panta 3. punkta e) apakšpunkta kritērijus, Komisija savā ziņojumā secina, ka izmeklēšanas gaitā STAT un visas iesaistītās struktūras aktīvi sadarbojās. Minētais apstāklis parasti pamatotu sodanaudas apmēra samazināšanu. Tomēr ir noskaidrots, ka, ievērojot pienācīgas rūpības principu, STAT varēja un tai būtu vajadzējis rīkoties ātrāk un proaktīvāk un informēt Komisiju (Eurostat) par to, ka Zalcburgas federālās zemes kontos ir notikusi nepareiza atspoguļošana. Minētais apstāklis parasti pamatotu sodanaudas apmēra palielināšanu. Ņemot vērā visu aspektu — kas pamato samazinājumu un kas pamato palielinājumu — kopējo ietekmi, , joprojām varētu piešķirt zināmu sodanaudas samazinājumu.
            
            
               (13)Ņemot vērā minētos apstākļus, būtu jānosaka, ka Austrijai piemērojamā sodanauda ir EUR 29,8°milj.,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Kā noteikts Eiropas Komisijas ziņojumā par izmeklēšanu, kas attiecas uz manipulāciju ar statistikas datiem Austrijā, kā minēts Regulā (ES) Nr. 1173/2011, par valdības parāda datu nepareizu atspoguļojumu trīs valdības vienību nopietnas nolaidības dēļ Austrijai piemēro sodanaudu EUR 29,8 milj. apmērā.
            
            
               2. pants
            
            
               Šis lēmums ir adresēts Austrijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 306, 23.11.2011., 1. lpp.
               
               
                  
                     (2)
                  COM(2017) 94 final.
               
               
                  
                     (3)
                  Tas īpaši attiecas uz ziņojuma gadu kopskaitu ziņošanai 2012. gadā (par 2008.–2011. gadu) un 2013. gadā (par 2009.–2012. gadu) atbilstoši formulai, kur “n” gadā sniegtie dati attiecas uz n-1, n-2, n-3 un n-4 gadiem.
               
               
                  
                     (4)
                  OV L 306, 6.11.2012., 21. lpp.
               
               
                  
                     (5)
                  OV L 306, 23.11.2011., 1. lpp.
               
               
                  
                     (6)
                  OV L 306, 6.11.2012., 21. lpp.
               
               
                  
                     (7)
                  COM(2017) 94 final.